Bujur-bujur kabuliangan hakim Juntakjuntak disariki Julak Ibus karana kada mamakai jimat panangkal hantu. Si Juntakjuntak nang kana mamai Julak Ibus tapaksa badian haja, sidin marasa salah wan papadahan kawannya itu, Juntakjuntak kada mau manuruti papadahan (nasehat) Julak Ibus si ahli mangusir hantu.
“Ikamlah, aku mamadahi haja. Buka talinga ikam nang katuju mandangari dangdut kuplu (Koplo), kalu ikam kada mamakai jimat panangkal hantu, bubuhan jin nang sa-aliran kasukaan musiknya dangdut kuplu nang panyanyinya satangah batilanjang dilihati kakanakan di bawah panggung. Juntakjuntak sabujurnya ikam ni manusia lamah bulu, artinya gampang dirasuki jin. Kalu ikam kada mamakai jimat panangkal hantu, bubuhan jin katuju mahinggapi awak ikam nang kurus karing ini, apalagi kalu ikam ba-ada di luar rumah…” jar Julak Ibus mamadahi Juntakjuntak.
Hakim Juntakjuntak nang badarah katurunan bubuhan urang timur itu hanya manggut-manggut nang kaya hayam kana balawa. Urang lain sasamarindaan kadada nang kana balawa hayam, takacuali si Juntakjuntak.
Tapi hakim Juntakjuntak dasar bujuran kada mau jadi urang musyrik, maka sidin tatap kada mau mamakai jimat panangkal hantu barian Julak Ibus.
“Nang kaya apa Buslah kalu salain mamakai jimat, adakah cara nang lainnya supaya aku kada lagi dirasuki jin?” takun Juntakjuntak.
“Jadi ikam tatap kada mau mamakai jimatlah?!” takun Julak Ibus.
“Kada!” sahut Juntakjuntak.
Rasa gregitan ada jua di hati Julak Ibus imbah mandangar sasahutan Juntakjuntak nang tatap kada hakun mamakai jimat, alasan sidin takutan babuat musyrik wan Tuhannya. Bujur jua pang.
“Ada cara lain, Tak-kai…,” jar Julak Ibus.
“ Nang kaya apa caranya?” bahancap Juntakjuntak manyasah (mengejar) ucapan Julak Ibus tadi.
“Caranya nang kaya ini nah. Satiap baisukan ikam mandi bakubui di atas batang banyu di Sungai Karang Mumus. Kalu ikam malihat nang pinda anih dalam satiap parjalanan manuju ka sungai, ikam musti babuat sasuatu tahadap nang ikam lihat,” jar Julak Ibus tahadap Juntakjuntak nang alim-alim bakut – imbah tatamu halim bakut pulang.
Dalam hati Juntakjuntak, daripada aku jadi musyrik mamakai jimat, labih baik aku manuruti papadahan Julak Ibus nang wawalaan ini.
Hadap kisah, hari pananambaian (hari pertama) ba-isukan pas pukul anam, Juntakjuntak turun pada rumahnya manuju ka Sungai Karang Mumus nang rigatnya kada sakira. Macam-macam sampah larut di atas sungai.
Imbah bajalan babarapa mitir (meter) juntakjuntak malihat ada nang pinda lain dari biasanya, yaitu sidin malihat ada kakanakan umur 4 tahun batilanjang naik puhun sawu (sawo).
Ba-isukan isuk harinya nang kaya itu pulang, Juntakjuntak malihat pulang kakanakan nang samalam batilanjang, kada babaju kada basilawar naik puhun sawu.
Dalam hati Juntakjuntak, siapa nang ampun anak? Kasihannya kada sing bajuan. Hakim Juntakjuntak salain asa kasihan malihat kakanak itu, lalu sacara spuntan (spontan) Juntakjuntak mambari duit wan si kakanak 50 ribu.
“Nah, Tuh, ikam tulak ka pasar nukar baju, jangan lagi batilanjang nang kaya ini,” jar Juntakjuntak.
Imbah dibari duit, si kakanak turun pada puhun sawu, lalu bulik ka rumah.
Di rumah si kakanak bapadah wan mamanya, nang bangaran Irus. Putih awaknya, nang kaya apa kada putih mun Irus suwah sa-awakan kana api, hingga awaknya bacalak saikungan awak (bekas luka bakar seluruh tubuh) jadi awaknya putih sabukuan, imbah kacalakaan itu, lakinya si Ahim Limpak langsung kada mahirani si Irus, disarak (dicerai) kada, dikumpuli kada jua. Ahim Limpak babini pulang wan bebinian kada bacalak, hingga Irus wan anaknya si Utuh Gasing hidup talantar di balakang pasar bantaran Karang Mumus.
Irus kasukaan malihat anaknya si Utuh Gasing mambawa duit 50 ribu.
“Dimana ikam mandapat duit?” takun Irus wan anaknya itu.
“Dibari urang nang handak mandi ka sungai,” jar si anak.
“Umai banyaknya pang ikam dibari. Ikam tadi rahatan apa jadi dibari duit?” jar Irus batakun pulang.
“Ulun tadi naik puhun sawu, batilanjang bulat, lalu sidin nang mambari duit malihat ulun langsung mambari duit. Sidin manyuruh ulun manukar baju wan duit ini,” jar Utuh Gasing.
Umai malihat kakanak batilanjang haja urang itu mambari 50 ribu? Jar hati Irus.
Baisukan isuknya, si Irus maniru kalakuan anaknya, inya nang bacalak sa-ikungan awak itu pakai baju ruk (rok) singkat (rok mini), lalu naik puhun sawu. Kada lawas lalu (melintas) Juntakjuntak di bawah puhun, sidin takajut malihat ada bebinian baumur sakira 25 tahun bagalayutan di atas puhun. Juntakjuntak sampat tanganga malihat bebinian itu kada sing silawaran hanya pakai ruk handap.
“Turun ikam, baapa ikam galayutan nang kaya bakantan kasasahangan (monyet hidung panjang mencari jantan),” jar Juntakjunrtak.
Mahancap (cepat) Irus turun, dalam hatinya himung kada sakira, cagar dibari duit jua aku ni pindanya. Imbah turun Irus, bahadapan wan juntakjuntak nang tadi sampat malihat rimbun punnya si Irus nang kada basilawar. Lalu juntakjuntak mambari duit pada Irus dua ribu.
“Nah, duit dua ribu, ikam nukar lading selit, ikam gundul pun ikam nang rimbun kada ba-aturan itu, mambari muar. Maaf aku tadi sampat malihat rimbunnya,” jar Juntakjuntak sambil ma-unjuk duit dua ribu disambut si Irus.
Nang kaya apa sambungan kisah wawaluhan ini, kalu handak tahu bisa dibaca di Bmagazine edisi 331. *(kony fahran)
Ilustrasi ma-injam punnya si Palaui Bpost
bjn_Latn bjn_Latn bjn_Latn bjn_Latn bjn_Latn bjn_Latn hau_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn